L'esfondrament del front d'Aragó a la primavera de 1938 facilità l'arribada a Catalunya de les tropes franquistes.
Centre d'interpretació © CatPatrimoni
El front s'estabilitzà gairebé nou mesos en una línia que seguia el curs dels rius Noguera Pallaresa, Segre i Ebre fins arribar al mar Mediterrani.
En aquest context, l'exèrcit de la República en un darrer intent per evitar l'avanç final dels rebels sobre Catalunya, habilità bases d'instrucció noves per als reclutes cridats a files en aquells mesos.
Un d'aquests centres se situà a Pujalt (Anoia) on s'instruïren els soldats del XVIII Cos d'Exèrcit.
L'excel·lent situació geografia del poble i la possibilitat de gaudir de serveis com energia elèctrica, telèfon i aigua facilitaren l'elecció.
En poc temps, s'instal•laren barracots, latrines, instal·lacions esportives, etc. per acollir l'estada de tot el contingent.
A més, es construïren diversos elements defensius per fer front als atacs de l'exèrcit insurrecte.
Per iniciativa de l'Ajuntament de Pujalt i amb el suport de la Diputació de Barcelona i la Generalitat de Catalunya, s'ha dut a terme la museïtzació d'aquest espai.
El Memorial de l'Exèrcit Popular de Pujalt pretén recordar la Guerra Civil espanyola des de la vessant de l'organització i de la vida del dia a dia dels soldats republicans.
A partir de les reconstruccions i la museïtzació es poden visitar les diferents instal·lacions del camp.
Un recorregut apte per a tots els públics i obert als centres educatius.
L'espai gira al voltant d'un centre d'interpretació que dóna cobertura històrica i suport gràfic al Memorial i que disposa d'una exposició permanent on, després d'emmarcar la creació de la base dins de l'evolució de la Guerra Civil, explica al visitant com era la vida al campament i els espais del poble que van convertir-se en instal·lacions militars.
També disposa d'un apartat que recull el testimoni d'antics combatents i de veïns de Pujalt que expliquen les seves vivències en aquells mesos.
El centre compta amb material divers i amb una valuosa documentació cedida per la família del comandant de la base.
La visita es complementa amb dues rutes que, partint del Centre d'Interpretació, ens porten pels principals espais històrics del Memorial de l'Exèrcit Popular.
La primera fa un recorregut pels carrers de Pujalt per apreciar com estaven distribuïts els diferents serveis de la base entre les edificacions existents l'any 1938 i conservades avui.
També es visita el refugi de la plaça de Dalt, un dels quatre de què disposa el nucli urbà.
La segona ruta porta el visitant al sector del bosc dels Obacs on, per una ruta senyalitzada, es visiten les diferents restes conservades, consolidades i reconstruïdes del campament.
El Memorial de l'Exèrcit Popular de Pujalt forma part de la Xarxa d'Espais de Memòria que impulsa la Generalitat de Catalunya, a través del Memorial Democràtic.
La Xarxa està formada per un conjunt patrimonial heterogeni d'espais, llocs, vestigis, itineraris, rutes i centres d'interpretació, que fan visibles en el territori les marques del llegat del nostre passat recent.
Un lloc de memòria únic i imprescindible
Un projecte arquitectural, entre emplaçament històric, territori i memòria.
Situat a pocs quilòmetres al nord de Perpinyà, el camp de Ribesaltes testimonia tres grans conflictes del segle XX: la Guerra Civil espanyola, la Segona Guerra Mundial i la Guerra d'Algèria.
És, sens dubte, un camp singular a França perquè és l'únic que conserva i contempla encara les empremtes d'una secció completa de la història: un camp militar.
Fou el "centre d'acollida" dels republicans espanyols, jueus i gitanos; el "centre interegional de reagrupament d'israelites" de la zona "no ocupada" abans que els deportessin a Auschwitz, via Drancy, i el "camp de trànsit dels harkis i les seves famílies"...
És un camp singular per la seva especificitat històrica, per les dimensions i per l' autenticitat.
"Un poble és fort quan s'atreveix a mirar el pitjor de la seva història.
No només passa a l'altra punta del món, sinó que s'ha esdevingut aquí.
Que aquest treball de memòria serveixi als joves, a tots nosaltres, a la humanitat."
Christian Bourquin, president de la regió Llenguadoc-Rosselló
L'arquitecte Rudy Ricciotti va guanyar el concurs per a l'execució de les obres, i va concebre el projecte en col·laboració amb el despatx del departament francès de l'Aude, Passelac & Roques, com "una proposta molt exacta entre l'emplaçament històric, el territori i la memòria".
El Memorial serà un espai de referència de la història dels desplaçaments forçosos de població i del seu control, però igualment un lloc de memòria per a tots.
Les memòries, reprimides o idealitzades, lligades per identitats comunitàries, són objecte pedagògic i de recerca, i esdevenen material per a la narració històrica que explica, que exposa els fets i permet, a través d'una aproximació multidimensional, la transmissió d'un relat comú.
El Memorial tindrà, doncs, una vocació profundament humanista que permetrà que les comunitats que ignoren les seves respectives històries les puguin redescobrir en un mateix lloc.
"El Memorial servirà de guia en les relacions entre els éssers humans.
La seva dimensió és internacional: una dimensió humanista universal."
Josianne Collerais, vicepresidenta de la Regió, delegada per a la Cultura i per al Patrimoni
Dirigit per la Regió del Llenguadoc-Rosselló des del mes de gener de 2012 i amb el suport del Consell General dels Pirineus Orientals, el Memorial del Camp de Ribesaltes s'està construint a dia d'avui i es preveu que obri les portes el mes de juny de 2015.
Un espai amb més de 4.000 m2, el Memorial serà erigit en el cor de l'antic illot F del camp, al mig de les construccions existents, inscrites en l'inventari suplementari dels monuments històrics i l'autenticitat de les quals serà preservada.
El futur edifici, monòlit semienterrat, s'extendrà sobre 220 metres d'allargada, 20 metres d'amplada i 4 metres d'alçada.
L'edifici descansarà dins la terra, el seu punt més baix es trobarà al nivell del sòl, mentre que la part més alta, 200 metres més lluny, no sobrepassarà el sostre de les barraques.
Segons Rudy Ricciotti, "aquesta disposició, combinació de lloc de memòria i paisatge, no impedeix la lectura i la visió de les característiques de l'illot gràcies a la inclinació progressiva de la coberta de l'edifici.
Són perceptibles, l'erosió i, a vegades, la destrucció d'algunes barraques provocada pel pas del temps, es palesa així l'absència i l'amnèsia, i interroga, doncs, el visitant sobre el record i l'oblit."
El Memorial acollirà un espai d'exposició permanent de 1.000 m2, un espai de 400 m2 dedicat a les exposicions temporals, un auditori amb 160 places, sales pedagògiques, un centre de documentació, despatxos, així com una botiga.
Els reptes de memòria, de transmissió i d'educació constituiran els fonaments del Memorial del Camp de Ribesaltes.